Cities: Skylines

Cities: Skylines ir 2015. gada pilsētbūvniecības simulācijas videospēle, kuras izstrādātājs ir somu firma Colossal Order, bet izdevējs — zviedru Paradox Interactive. Tā ir vienspēlētāja videospēle bez uzvaras nosacījumiem, kurā spēlētāji plāno pilsētu, kontrolējot teritorijas plānojumu, ceļubūvi, nodokļus, sabiedrisko transportu un sabiedriskos pakalpojumu infrastruktūru. Turklāt spēlētājiem jāņem vērā pilsētas budžets, sabiedrības veselība, nodarbinātības līmenis, satiksme, vides piesārņojums un citi faktori. Tāpat ir iespējams pilsētu uzturēt sandbox režīmā, kas sniedz spēlētājam plašāku radošo brīvību.

Cities: Skylines ir skatāma attīstības progresijā ar Colossal Order agrāk izstrādātajām videospēlēm Cities in Motion franšīzē, kas fokusējās uz efektīvu transporta sistēmu izstrādi. Kaut arī Colossal Order bija guvuši pārliecību par savu spēju izstrādāt pilnvērtīgāku pilsētbūvniecības simulācijas videospēli, viņu izdevējs Paradox Interactive sākotnēji atturējās no ieceres īstenošanas, baidoties no SimCity franšīzes dominances pilsētbūvniecības simulācijas žanrā. 2013. gada SimCity videospēles neveiksme ļāva izveidot konkurējošu franšīzi un lika Paradox Interactive pārvērtēt savu agrāko lēmumu.

Colossal Order mērķis bija izstrādāt dzini, kas spēj simulēt gandrīz miljona unikālu pilsētnieku ikdienas paradumus, attēlojot to spēlētājam uztveramā veidā un ļaujot tam viegli saprast dažādas iespējamās nepilnības pilsētas plānojumā. Tas sevī iekļauj reālistisku sastrēgumu simulāciju un tās ietekmi uz sabiedrisko pakalpojumu pieejamību un apkaimju dzīvotspēju. Kopš Cities: Skylines izdošanas, tai ir izdotas vairākas papildinājumu pakas. Tajā ir iestrādāts atbalsts spēlētāju izstrādātām modifikācijām.

Spēli izdeva  Windows, macOS un Linux platformā. Tantalus Media izstrādātos konsoles portus Xbox One un PlayStation 4 izlaida , portu Nintendo Switch — 2018. gada septembrī, bet portu Google Stadia — . Tantalus Media īpaši portiem PlayStation 5 un Xbox Series X/S pārstrādāto izdevumu publicēja .

Videospēle saņēma labvēlīgas kritiķu recenzijas un ar vairāk kā 12 miljoniem pārdotu kopiju visās platformās 2022. gada jūnijā bija komerciāls panākums.  izlaida turpinājumu Cities: Skylines II.

 Spēles gaita 
Spēlētājs sāk ar noteiktu summu spēles naudas un zemesgabalu jeb rūti (tile), kas aptuveni atbilst 2 × 2 km lielai teritorijai un kurā atrodas nobrauktuve no tuvākās šosejas un ūdenstilpe. Tad spēlētājs izveido ceļus, atvēl teritorijas dzīvojamajai, ražošanas un tirdzniecības apbūvei, kā arī nodrošina pamata elektroapgādes, ūdensapgādes un kanalizācijas infrastruktūru, lai iedrošinātu iedzīvotājus apmesties un apgādātu tos ar darbu.

Pilsētai augot, tā sasniedz noteiktas attīstības pakāpes, kas spēlētājam atbloķē iespēju regulēt nodokļus, pilsētplānošanas noteikumus, sabiedrisko transportu, dažādus sabiedriskos pakalpojumus, tai skaitā izglītības, veselības aprūpes, ugunsdzēsības, sabiedriskās kārtības un atkritumu apsaimniekošanas iestādes un citas funkcijas. Viena šāda funkcija ļauj spēlētājam nozīmēt noteiktu savas pilsētas daļu kā apkaimi (district). Katrā apkaimē iespējams ierobežot atļautos teritorijas izmantošanas veidus un pieņemt plānošanas noteikumus, piemēram, ierīkot tikai lauksaimniecībai atvēlētas ražošanas teritorijas, piedāvāt bezmaksas sabiedrisko transportu apkaimes teritorijā, lai samazinātu sastrēgumus, kā arī regulēt nodokļus dažādiem teritorijas izmantošanas veidiem. Ar Green Cities papildinājumu iespējams apkaimē liegt iebraukt mašīnām ar iekšdedzes dzinēju, tādējādi veicinot elektromobiļu izmantošanu un samazinot satiksmes izraisīto trokšņa piesārņojumu.

Pilsētas ēkām ir vairāki attīstības līmeņi, ko var sasniegt, uzlabojot teritoriju to apkārtējo teritoriju. Piemēram, veikala attīstības līmenis pieaugs, ja apkārtējiem iedzīvotājiem ir augstāks izglītības līmenis, kas savukārt ļaus tam nolīgt darbā vairāk cilvēku un palielināt pilsētas nodokļu ieņēmumus. Līdzko pilsēta ir sasniegusi noteiktu iedzīvotāju skaitu un ieguvusi pietiekamu naudas līdzekļu apmēru, spēlētājs var nopirkt blakusesošās rūtis, kas pēc izmēra ir tikpat lieli kā sākuma rūts. Pavisam spēlētājam ļauts apbūvēt 8 no 25 pieejamajām rūtīm 10 × 10 km lielā teritorijā. Rūšu skaita ierobežojums ir paredzēts, lai palielinātu personālo datoru skaitu, kuros videospēle var darboties, taču spēlētāji var lejupielādēt modifikācijas iekš Steam Workshop ne vien, lai atbloķētu tiem visas 25 rūtis, bet arī visu karti (9 × 9 rūtis, 324 km2).

Spēlei ir apjomīga, no Cities in Motion aizgūta transporta sistēma. Ceļus var būvēt taisnus vai liektus, līdz ar ko tiem pielāgojas arī teritorijas plānojuma tīkls. Ceļiem ir dažādas platuma kategorijas un labiekārtojuma varianti. Ceļa platums (no vienvirziena ielas līdz ātrgaitas šosejai) regulē caurbraucošo transportlīdzekļu skaitu, savukārt labiekārtojuma variantu ļauj paredzēt ielas ar vai bez kokiem, velojoslām un prettrokšņa sienām. Līdz ar ceļu labiekārtojumu uzlabojas tādi rādītāji kā trokšņa piesārņojums un nekustamā īpašuma vērtība apkārtējā teritorijā, taču palielinās ceļa izmaksas. Visbeidzot spēlētājs var plānot sabiedrisko transportu, kas samazina sastrēgumus un var palielināt ieņēmumus pilsētas budžetā. Pieejamie sabiedriskā transporta veidi ir: autobuss, trolejbuss, tramvajs, vilciens, viensliedes dzelzceļš, metro, prāmis, gaisa trošu ceļš un citi.

Spēles saturu papildinošas kopienas izveidošana bija viens no izstrādātāja Colossal Order mērķiem. Cities:Skylines ar Steam Workshop starpniecību atbalsta modifikācijas, kas ļauj spēlētājiem radīt pašiem savus ceļus, celtnes, transportlīdzekļus, mainīt pilsētas iedzīvotāju izskatu un spēles noteikumus. Spēles izlaišanas brīdī tās sastāvā bija vairākas kartes, kurās būvēt pilsētas, kā arī iebūvēts karšu redaktors, kas spēlētājiem sniedz iespēju izveidot pašiem savas kartes, tai skaitā importēt augstuma karti (heightmap) no jebkuras pasaules daļas. Spēles pamata pakā iekļautās modifikācijas ļauj spēlētājam apiet iepriekšminēto pilsētas attīstības pakāpju atbloķēšanas sistēmu, saņemt neierobežotus naudas līdzekļus vai spēlēt augstākā grūtības pakāpē.

 Papildinājumi 
 Nosaukums Izlaišanas datums / Saturs After Dark Papildināts unikālo ēku klāsts un ieviesta tirdzniecības zonas tūrisma un atpūtas specializācija. Līdz ar papildinājumu paku, spēlei izlaida bezmaksas atjauninājumu, kas tai pievieno diennakts ciklu un funkcijas, kas atspoguļo izmaiņas diennakts ciklā, piemēram, ielu un ēku apgaismojums nakts laikā. Snowfall Papildinājums spēlē ievieš sniegu un citus elementus ziemas tematikā, kā arī tramvajus. Līdz ar papildinājumu paku, spēlei izlaida bezmaksas atjauninājumu, kas tai pievieno motīvu redaktoru, kas ietekmē ainavas izskatu kartē. Rediģētos motīvu iestatījumus ir iespējams augšupielādēt iekš Steam Workshop un padarīt pieejamus citiem spēlētājiem. Match Day Bezmaksas papildinājums, kas pievieno vairākus futbola stadionus un ļauj spēlētājiem rīkot sporta pasākumus. Natural Disasters Ievieš spēlē dažādas dabas katastrofas un glābšanas dienestu. Līdz ar papildinājumu paku, spēlei izlaida bezmaksas atjauninājumu, kas tai pievieno scenāriju redaktoru un radio stacijas. Pearls From the East Bezmaksas kosmētisko papildinājumu paka, kam iedvesma gūta no Ķīnas arhitektūras un vides. Paka satur 3 unikālas ēkas un pandu zooloģisko dārzu. Mass Transit Ievieš plašākas sabiedriskā transporta iespējas, tai skaitā, prāmjus, gaisa trošu ceļus, gaisa balonus, viensliedes dzelzceļu un multimodālos mezglus un vairākas celtnes. Līdz ar papildinājumu paku, spēlei izlaida bezmaksas atjauninājumu, kas pievienoja iespēju dot ielām nosaukumus un regulēt luksoforus un Stop zīmes. Concerts Neliela papildinājumu paka, kas ļauj spēlētājam novietot savā pilsētā pasākumu norises vietas, piemēram, estrādes koncertu un festivālu norisei un regulēt ar tiem saistītus noteikumus. Šo papildinājumu paku konsolēm neizdeva. Green Cities Ļauj spēlētājam ieviest ilgtspējīgas attīstības stratēģijas savā pilsētā, piemēram, uzstādīt saules paneļus uz namu jumtiem, ieviest elektromobiļus un citus ekoloģiskus uzlabojumus. Līdz ar papildinājumu paku, spēlei izlaida bezmaksas atjauninājumu, kas pārstrādāja trokšņa piesārņojuma mehāniku uz ceļiem un pievienoja jaunus koku veidus un elektromobiļus. Parklife Sniedz iespēju spēlētājam būvēt atrakciju parkus, rezervātus, zooloģiskos dārzus un pilsētas parkus. Izmantojot parku teritorijas (park area) otu, spēlētājs var izveidot plašus, pielāgojamus parkus un novietot būves ne vien gar ceļiem, bet arī gājēju ietvēm un takām. Papildinājums paplašina apkaimju politiku un ievieš tūrisma maršrutus. Industries Uzlabo ražošanas teritorijas spēlētāja pilsētā, un ļauj spēlētājam pielāgot un mikromenedžēt tās. Ievieš vairākas jaunas ražošanas specializācijas un unikālas ražošanas ēkas. Visas jaunās ēkas ir novietojamas un ir savstarpēji salāgotas, izmantojot resursu plūsmu mehāniku. Līdz ar papildinājumu paku, spēlei izlaida bezmaksas atjauninājumu, kas spēli papildināja ar maksas ceļiem. Campus Ļauj spēlētājam atvēlēt daļu pilsētas teritorijas studentu pilsētiņai (campus area), izmantojot otu. Spēlētāji var izvēlēties starp 3 studentu pilsētiņu veidiem: tehnikums, brīvo mākslu augstskola un universitāte. Papildus pievienoti muzeji, akadēmiskie darbi un universitāšu sporta iestādes, piemēram, beisbolam, basketbolam un peldēšanai. Līdz ar papildinājumu paku, spēlei izlaida bezmaksas atjauninājumu, kas pievieno bibliotēkas un skolu autobusus. Sunset Harbor Pievieno zvejniecības industriju, starppilsētu autobusus, trolejbusus, multimodālos mezglus, helikopterus un vairākas jaunas celtnes. Līdz ar papildinājumu paku, spēlei izlaida bezmaksas atjauninājumu, kas pārstrādāja metro sistēmu, ļaujot to būvēt arī virszemē. Airports Pievieno iespēju spēlētājam izveidot savu unikālo lidostu. Līdz ar papildinājumu paku, spēlei izlaida bezmaksas atjauninājumu, kas pievienoja pamata spēlei jaunus koku veidus un iespēju mainīt ielās augošo koku veidus. Plazas & Promenades Plazas & Promenades ievieš gājēju ielas un lielas ietilpības sabiedrisko pakalpojumu celtnes un skolas. Līdz ar papildinājumu paku, spēlei izlaida bezmaksas atjauninājumu, kas pievienoja vairākus jaunus ceļu veidus un vienvirziena metro trases. Tā bija pēdējā lielā Cities: Skylines papildinājumu paka. Financial Districts Ievieš jaunu "ieguldījumu" rīku, papildina nodokļu sistēmas pielāgošanas iespējas, ļaujot spēlētājiem investēt savus līdzekļus sabiedrībai vajadzīgākajās industrijās. Ievieš jaunu apkaimes specializāciju ar unikālu vizuālo tēlu un 104 jauniem objektiem, tai skaitā bankām. Hotels & Retreats Pievieno dažādas unikālas viesnīcas un viesnīcu pārvaldīšanas rīkus. Pēdējā Cities: Skylines papildinājumu paka.

 Atsauces 

Kategorija:Pilsētbūvniecības simulācijas spēles
Kategorija:Linux spēles
Kategorija:PC spēles
Kategorija:Macintosh spēles
Kategorija:PlayStation 4 spēles
Kategorija:PlayStation 5 spēles
Kategorija:Xbox One spēles
Kategorija:Xbox Series X un Series S spēles
Kategorija:Google Stadia spēles
Kategorija:2015. gada videospēles